Δεκαεννέα χρόνια συμπληρώθηκαν σήμερα από τον φονικό σεισμό της 7 Σεπτεμβρίου του 1999.

Η δόνηση είχε εκδηλωθεί στις 14:57 ημέρα Τρίτη και είχε μέγεθος 5,9 βαθμών της κλίμακας Ρίχτερ με επίκεντρο σε απόσταση 18 χιλιόμετρα από το κέντρο της Αθήνας, στις νοτιοδυτικές παρυφές της Πάρνηθας, σε μια περιοχή που δεν είχε δώσει σεισμούς τα τελευταία 200 χρόνια και γι’ αυτό θεωρείτο γενικώς χαμηλής σεισμικής δυναμικής.

«Ο σεισμός του 1999 μας αιφνιδίασε» δήλωνε επτά χρόνια αργότερα ο διευθυντής ερευνών του Γεωδυναμικού Ινστιτούτου κ. Γεράσιμος Παπαδόπουλος. «Είχαμε καταγράψει πρόδρομες σεισμικές δονήσεις στο ρήγμα της Πάρνηθας τον Νοέμβριο του 1997, οι οποίες μας προετοίμαζαν για τον μεγάλο σεισμό του 1999. Περιμέναμε ωστόσο να εκδηλωθεί αργότερα. Όπως διαπιστώσαμε στη συνέχεια, το φαινόμενο επηρεάστηκε και επιταχύνθηκε από την ισχυρή σεισμική δόνηση που είχε σημειωθεί στην Τουρκία τον Αύγουστο του ίδιου χρόνου».

Λίγες μέρες προ του σεισμού της Αθήνας, στις 17 Αυγούστου, είχε σημειωθεί ένας επίσης ισχυρός σεισμός στη Νικομήδεια της Τουρκίας, με την Ελλάδα να παρέχει σημαντική βοήθεια στην γειτονική χώρα, η οποία ανταπέδωσε αργότερα με μια 20μελή ομάδα διάσωσης να καταφθάνει στην Αθήνα εντός 13 ωρών μετά το χτύπημα του εγκέλαδου.

Το πανελλήνιο συγκλονίστηκε από την κατάρρευση του εργοστασίου «Ρικομέξ» στο Μενίδι όπου έχασαν τη ζωή τους 39 εργαζόμενοι μεταξύ των οποίων και δύο έγκυες..

Κατέρρευσαν ακόμη εργοστασιακές εγκαταστάσεις της Φιαλοπλάστ, της Faran και του Φουρλή, ενώ στα συντρίμμια πολυκατοικίας στη Νέα Φιλαδέλφεια, άλλοι επτά άνθρωποι έχασαν τη ζωή τους. Ο τραγικός απολογισμός ήταν 143 νεκροί και πάνω από 700 τραυματίες.